ผู้ถือหุ้น INSET เคาะปันผล 0.05 บ. จ่าย 3 พ.ค. ลั่นปีนี้รายได้โต 15%
ผู้ถือหุ้น INSET เคาะปันผล 0.05 บ. จ่าย 3 พ.ค.นี้ ลั่นปีนี้รายได้โต 15% อานิสงส์ Data Center-Cloud บูม พร้อมลุยประมูลงานใหม่ไม่ต่ำกว่า 2 พันล้าน
ผู้ถือหุ้น INSET เคาะปันผล 0.05 บ. จ่าย 3 พ.ค.นี้ ลั่นปีนี้รายได้โต 15% อานิสงส์ Data Center-Cloud บูม 
7 เม.ย. 2566

นายศักดิ์บวร พุกกะณะสุต กรรมการผู้จัดการ บริษัท อินฟราเซท จำกัด (มหาชน) หรือ INSET เปิดเผยว่า ที่ประชุมสามัญผู้ถือหุ้นประจำปี 2566 ในวันที่ 5 เมษายน 2566 ที่ผ่านมา มีมติอนุมัติจ่ายเงินปันผลอีกในอัตราหุ้นละ 0.05 บาท สำหรับครึ่งปีหลัง กำหนดขึ้นเครื่องหมาย XD วันที่ 2 มีนาคม 2566 และจ่ายเงินวันที่ 3 พฤษภาคม 2566
ทั้งนี้ บริษัทฯ จ่ายเงินปันผลระหว่างกาลไปแล้วหุ้นละ 0.04 บาท รวมทั้งปีเท่ากับ 0.09 บาท/หุ้น สำหรับผลการดำเนินงานปี 2565 ซึ่งการจ่ายปันผลดังกล่าวคิดเป็นร้อยละ 63.27 ของกำไรสุทธิประจำปี 2565
“แนวโน้มผลการดำเนินงานในปีนี้ มั่นใจว่าจะเติบโตอย่างต่อเนื่อง โดยคาดว่าจะมีงาน Data Center และงานระบบโครงสร้างพื้นฐานโทรคมนาคม (งาน 5G) เพิ่มขึ้นอย่างมีนัยสำคัญ จากความต้องการใช้ Cloud เพิ่มสูงขึ้น และผู้ประกอบการภาคเอกชนเอง ต้องการที่จะลงทุนขยาย Data Center ให้สอดคล้องกับปริมาณข้อมูลที่เพิ่มขึ้นเป็นเท่าตัว และทำให้เกิดความเสถียรต่อการใช้งาน โดยปัจจุบันอยู่ระหว่างรอผลประมูลงานใหม่กว่า 2,000 ล้านบาท ซึ่งจะทยอยประกาศเร็วๆนี้ ผลักดันรายได้เติบโต 10-15% ตามแผนงานที่วางไว้ หนุนผลงานสร้างสถิติสูงสุดใหม่ต่อเนื่อง”
ส่วนงานงานโครงข่ายโทรคมนาคมรองรับ (5G) ยังมีเข้ามาต่อเนื่อง อีกทั้งยังมีรายได้ประจำ (Recurring Income) ที่จะรับรู้รายได้ต่อเนื่องประมาณ 200 ล้านบาท จากธุรกิจซ่อมบำรุงและบริการ ในปัจจุบันมีงานในมือรอรับรู้รายได้ (Backlog) ประมาณ 2,000 ล้านบาท
อนึ่ง ผลการดำเนินงานของบริษัทฯในปี 2565 ที่ผ่านมา มีรายได้รวม 1,315.52 ล้านบาท และ มีกำไรสุทธิ 105.53 ล้านบาท
กรรมการผู้จัดการ INSET กล่าวอีกว่า ปัจจุบันบริษัทฯ ได้เข้าร่วมประมูลงานใหม่อีกหลายโครงการ มีมูลค่ารวม ไม่ต่ำกว่า  2,000 ล้านบาท โดยคาดว่าจะมีการทยอยประกาศผลการประมูลภายในครึ่งปีแรก จากการเร่งขยายตัวของผู้ประกอบการในด้าน ธุรกิจ Data Center และ Cloud
ขณะเดียวกันแผนการดำเนินธุรกิจในปีนี้ บริษัทฯ ยังคงเดินหน้ายื่นประมูลงานใหม่ ซึ่งคาดว่าจะได้รับงานไม่ต่ำกว่า 50% ของมูลค่างานที่เปิดให้ประมูล รวมทั้งบริษัทมีการขยายธุรกิจใหม่อีก 2 ธุรกิจได้แก่ 1. ธุรกิจ Trading Telecom &amp; Hardware IT Equipment และ 2. ธุรกิจ Application Service Provider เพื่อเป็นการเพิ่มรายได้ประจำให้กับบริษัทฯได้อย่างสม่ำเสมอ (Recurring Income) สร้างความแข็งแกร่งในอนาคต